
Prome Minister a reuni cu Minister Rob Jetten 


Diamars atardi, Prome Minister Evelyn Wever-Croes a reuni 
cu Minister Rob Jetten, cu ta encarga cu e cartera di clima 
y energia na Hulanda. Durante e reunion a toca varios tema 
importante relaciona cu e topico aki, di cual un sigur tabata e 
conferencia di clima y energia cu Aruba y Hulanda a organisa 
aña pasa na Aruba. Pa cu e aña aki, Prome Minister a indica 
cu nan lo organisa e conferencia aki un biaha mas, y unabes 
cu nan tin e contenido y pais anfitrion cla, lo anuncia esaki. 


Un otro tema di importancia cu nan a pasa riba dje ta e 
disponibilidad di fondo financiero cu tin na Hulanda, cu Aruba 
lo por uza pa e proceso di transcicion di energia. E meta di 
esaki ta pa evita cu Aruba ta asina dependiente riba "heavy 
fuel oil", y traha mas cu energia limpi, mirando cu esaki lo yuda 
na baha e tarifa di awa y coriente pa e comunidad di Aruba. 


Prome Minister a expresa cu Minister Jetten ta sostene e 
iniciativanan cu e diferente islanan den Caribe ta tumando, y 
ta para hopi pa traha hunto, y aki ta unda Aruba como isla 
lo mester wak di ki manera lo por traha hunto pa yega na 
solucionnan concreto. 


"E reunion a bay den bon ambiente, y ohala cu pronto Aruba 
lo por anuncia e pasonan concreto cu Gobierno lo tuma pa 
logra na baha e tarifa di awa y coriente pa comunidad", Prome 
Minister a expresa. | 

"E meta di Gobierno ta pa digitalisa tur departamento gubernamental” 


Recientemente, durante e reunionnan na Bruselas, Gobierno 
di Aruba a sera un acuerdo financiero di 14.2 miyon euro, 
cu Union Europeo pa loke ta e proceso di digitalisacion di e 
procesonan y departamentonan di Gobierno. 


Manera ta conoci na aña 2017, por medio di e acuerdo di 
gobernacion, pais Aruba a stipula su vision pa bai dilanti y asina 
mehora servicio pa ciudadanonan, y den esaki calidad di bida. 
Asina bou di liderasgo di Prome Minister Evelyn Wever-Croes, 
cu alabes tabata e minister encarga cu innovacion, a stipula 
e asina yama e-Government roadmap, cu e meta principal pa 
crea un cambio fundamental pa pais Aruba, y crea resiliencia 
pa den futuro. Danki na tur e esfuersonan haci durante añanan, 
awe Minister Geoffrey Wever, como e minister autoriza pa firma 
pa Aruba, a firma e acuerdo financiero di 14.2 miyon euro, cu 
Union Europeo pa e proyecto di e-Government. 


E vision di E-government ta bai mas lew cu crea apps, traha un 
website of cumpra aparato. E vision aki ta trata di un cambio 
institucional na bienestar di nos pais. E meta ta pa innova 
e procesonan di e departamentonan di gobierno, haciendo 
asina e proceso pa e cuidadanonan obtene informacion y 
documentonan necesario mas facil. Cu e procesonan digtalisa, 
ciudadanonan por haya nan documentonan di e comodidad di 
nan cas, sin cu mester para den rijnan largo pa haya servicio. 
Por ehempel, e papel di 5 florin cu ta hopi solicita pa comunidad, 
lo wordo digitalisa, di manera cu tur hende por obtene esaki 
sin cu mester bay na e departamento concerni. 


E metanan di Gobierno pa loke ta e-Government pa 2025, 
ta pa traha un sistema di e-Government integra, introduci 
un identificacion nacional digital, crea un marco regulatorio 
transparente, digitalisa e servicionan principal di Gobierno, 
sigura e privacidad di informacion y un modelo cibernetico 
robusto, inverti den preparacion di e trahadornan di e 
sector publico y di e ciudadanonan, diseña un campaña 
di conscientisacion, institui un structura di coordinacion 
efectivo, establece un modelo financiero sostenibel, y crea un 
ecosistema adecuado. 

Prome Minister a expresa cu e prioridad di Gobierno ta pa 
sigui traha na bienestar di pueblo, haciendo tur loke ta na nan 
alcanse pa hisa e calidad di bida di tur ciudadano. E fondo 
adkiri di Union Europeo pa por ehecuta e procesonan di 
digitalisacion di e departamentonan di Gobierno, ta un fuerte 
contribuyente na mehora e calidad di bida aki, mirando cu e 
ta facilita e proceso pa cuidadanonan di pais Aruba haya nan 
papelnan y informacionnan cu nan mester pa por sigui cu nan 
debernan. MN 

Minister Ursell Arends ta felicita Colegio Conrado Coronel cu 
nan instalacion di un hardin di alimentacion nobo como parti 
di e proyecto Agroforesteria na scolnan basico. E proyecto tin 
como meta pa promove agricultura sostenibel bou muchanan. 
Diasabra 2 di maart 2024 maestronan, alumno y boluntario 
nan a bini hunto pa tuma un paso den e esfuerso pa fomenta 
un futuro mas sostenibel pa Aruba. 


Den un ambiente ameno esnan presente a planta un variedad di 
fruta y berdura, dunando inicio na un herment educativo, unda 
alumnonan por siña mas tocante e importancia di siguridad di 
alimentacion y alabes balora nos sector primario. 


Ademas di e plantamento inicial, e proyecto ta inclui varios 
workshop destina pa siña maestronan tocante mantencion di 
e hardin como tambe su inclusion den e curiculo escolar. E 

iniciativa ta un esfuerso colaborativo cu tin como meta pa trece 
un cambio positivo den e manera cu nos comunidad ta mira y 
trata e tema di siguridad di alimentacion y sostenibilidad. 


E proyecto di agroforesteria na scolnan basico lo continua 
cu dianan di plantamento planea pa diasabra 9 di maart na 
Mon Plaisir Basisschool y 16 di maart na Instituto Pedagogico 
Arubano (IPA) 7'or di mainta te cu 1'or di merdia. 


E exito di e proyecto na Colegio Conrado Coronel ta refleha 
e dedicacion y esfuerso conhunto di e comunidad escolar, 
boluntarionan, y partners di proyecto. Minister Ursell Arends, 
kende ta encarga cu Sector Primario, a expresa su orguyo 
y gratitud pa e participacion y apoyo ricibi, y ta encurasha e 
comunidad mas miembronan di e comunidad pa duna nan 
aporte y participa den e proximo eventonan di plantamento. 

Proyecto di agroforesteriá na scol 


7 am -1pm 


Mon Plaisir Basis School 

Ministerio di Cultura y Comision Celebracion Dianan Nacional ta organisa 

Manera ta un tradicion tur aña pa e celebracion di nos dianan 
nacional, Ministerio di Cultura ta organisa actividadnan colectivo 
pa scolnan por participa y gana premio. Ademas ta distribui 
material ilustrativo, y educativo riba e historia y realisacion di 
nos Himno y Bandera pa scol preparatorio y basico. 


Pa e aña aki Ministerio di Cultura y CCDN ta organisa 
competencia escolar di fotografia y di baile. Un invitacion 
ta bay na scolnan preparatorio y basico pa participa den e 
competencianan aki y asina demostra talento y creatividad di 
e alumnonan y cu e oportunidad pa gana premio pa nan klas. 

Pa participa e alumno mester saca un potret di loke ta laga 
nan sinti orguyoso di Aruba y hunto cu e potret ta manda un 
texto cortico, splicando dicon e potret ta laga e alumno sinti 
orguyoso. Tur mucha por saca potret, e potret mester wordo 
saca horizontal y na final e scol lo escohe e miho potret pa 
entrega na Comision Celebracion Dianan Nacional via email 
CCDN@cultura.aw . Potret por wordo saca cu cellular of 
camara y e potret mester wordo entrega prome cu 14 maart 
pa 12’or di merdia. Tur scol preparatorio y basico por participa, 
lo anuncia un ganador pa scol preparatorio y un ganador pa 
scol basico. E premio lo ta 350 florin na ‘kadobon’ pa e klas 
ganador. 

COMPETENCIA ESCOLAR 
Tambe e aña aki lo organisa pa scolnan basico, un Competencia 
Escolar di Baile. Tur klas di scol basico por manda nan video di 
baile creativo uzando e audio di e jingle “Aruba, orguyo di nos 
tur”. E video mester wordo graba horizontal y e video mester 
wordo manda via email prome cu 14 maart pa 12’or di merdia 
na CCDN@cultura.aw . E competencia tin dos categoria, uno 
di 1-3 klas y di dos categoria di 4-6 klas. E ganador di 4-6 
lo mester presenta e baile di e jingle dia 17 maart riba plaza 
Libertador Betico Croes durante e manifestacion cultural. E 
premio pa e ganador lo ta 750 florin na ‘kadobon’ pa e klasnan 
ganador. 

COLECCION A 
Pa mas informacion di Aruba su Himno y Bandera por bishita 
e sitio www.coleccion.com . Esaki ta un portal cu e herencia 
documental y audiovisual di Aruba, na unda tur studiante y 
Aruba en general lo por haya cantidad di informacion di nos 
Pais Aruba y como tambe di nos Celebracion di Dia di Himno 
y Bandera. Ministerio di Cultura y Comision Celebracion 
di Dianan Nacional ta haci un cordial invitacion na tur scol, 
docente y alumno pa haci bon uso di e portal di informacion 
aki. MN 

MINISTER DI SALUD PUBLICO CONHUNTAMENTE 


CU AZV, HAVA Y WIT GELE KRUIS A FIRMA UN 
ACUERDO PA FORTIFICA Y AMPLIA E PROME 
LIÑA DI CUIDO NA ARUBA 


Minister di Salud Publico Sr. Dangui Oduber conhuntamente 
cu AZV, HAVA y Wit Gele Kruis (WGK) durante e conferencia 
di prensa a firma un acuerdo pa fortifica e prome liña di cuido 
di medico door di introduci mas praktijk Ondersteuner Hulp 
(POH) y amplia e cantidad di esaki pa duna dokternan di cas 
un miho apoyo pa maneha e salud di e aseguradonan di AZV. 
E amplificacion aki lo mehora e accesibilidad di dokternan di 
cas y esaki cu tempo ta traduci su mes den menos necesidad 
pa aseguradonan yega specialista. 


Prevencion ta bira un parti importante den e inversionan di 
cuido. Minister Dangui Oduber ta expresa cu tin ayudo pa e 
comunidad hiba un bida mas saludabel. Un die organisacionnan 
cu ta yuda cu esaki ta Healthy Lifestyle Center. E meta principal 
di HLC ta pa brinda e pueblo di Aruba e guia profesional 
pa cu nan nutricion y movecion, especialmente esnan na 
riesgo pa haya complicacion di salud, door di hiba un bida 
no saludabel. E meta ta pa guia e participante pa adapta su 
bida pa uno mas saludabel cu ta completamente gratis pa e 
pueblo di Aruba. 


Minister Dangui Oduber ta menciona cu aña pasa den luna di 
juni 2023 a firma un acuerdo di cuido (zorgakkoord) caminda 
a trece tur e actornan di cuido hunto pa asina firma e acuerdo 
cu ta determina e direccion y futuro di cuido medico na Aruba. 
Un di e temanan mas importante den e acuerdo aki tawata e 
fortificacion di e prome liña di cuido y a formula e metanan cu 
ta bay traha riba dje den periodo 2024-2027 cualnan ta: (1) 
Aumenta e cantidad di dokternan di cas y baha e cantidad di 
asegurado pa dokter di cas, (2) Crea mas cupo den e estudio 
di dokter di cas na Imsan; huisartsen opleiding, (3) Amplia e 
cantidad di POH y ofrece e estudio completo, (4) Inverti den 
formacion pa asistentenan di dokter di cas. 

Den e acuerdo firma lo percura pa financia completacion di 
e estudio di e POH pa e 27 POHnan actual cu e modulonan, 
cuido pa adulto mayor y promocion di salud. Anteriormente 
ya caba a haci e modulonan di diabetes y cardiovascular. 


Reforzando e promer liña di cuido cu 10 
POH pa dokternan di cas 


r Minister di Salud Publico 


Tambe amplia cantidad di POH cu 10 mas pa yega na un total 
di 38 y e meta ta pa 2027 cada dokter di cas ta dispone di 
0,7 fte di POH. Siguientemente pa amplia e coordinacion di e 
trabao di POH cu un coordinador mas y por ultimo mehora e 
raportahe riba e trabaonan cu e POHnan ta realisa. 


Minister Oduber kier a manda un palabra di gradicimento y 
felicitacion na e team profesionalnan di POH, AZV, HAVA y 
WGK, sin lubida tur esnan cu ta haci e acuerdo aki posibel. 
Minister Dangui Oduber su maneho y vision ta sigui traha pa 
mehora calidad di cuido y servicio. Haci inversionan den cuido 
y percura pa por garantiza cu e fondo di azv ta keda sostenibel 
y garantiza pa keda ofrece e mesun pakete di seguro cu ta uno 
hopi amplio pa nos aseguradonan. EEEE 

Gobierno di Aruba a decreta aña 2024 
como Aña di Stabilidad y Prosperidad. 
Esakinanan ta fundeshi cu e 
generacionnan Arubiano prome cu nos 
a bin ta preparando pa nos generacion. 
Despues di e pandemia global di 
COVID-19, nacionnan rond mundo a 
encontra retonan sin precedente cu a 
pone nan resiliencia y adaptabilidad na 
prueba. Aruba, un perla den Caribe, a 
sali di e periodo dificil no solamente 
mas fuerte, pero tambe cu un vision y 
compromiso renoba pa 
Stabilidad y Prosperidad. 

Recientemente, Minister di Ensefiansa y Deporte Endy Croes a 
reuni cu Sr. Carlos Martinus, kende actualmente ta na mando di 
Openbare Avondleergangen Aruba — Beroepsonderwijs OAA. 
OAA oficialmente ta resorta bou di Dienst Publieke Scholen 
(DPS) y ta ofrece esnan ariba 17 afia un segundo oportunidad 
pa termina nan estudio. Durante e reunion Sr. Martinus a 
informa Minister Endy Croes tocante e desaroyonan di OAA. 
Tambe, a entrega un lista cu peticion pa diferente estudio nobo 
na OAA, tanto pa e entreeopleiding (nivel 1), como nivel 2. 


Pa e entreeopleiding ta desea di habri cinco (5) estudio nobo 
entre otro, “Assistent dienstverlening”, ‘Assistent bouwen, 
wonen en onderhoud”, “Assistent mobiliteitsbranch”, “Assistent 
horeca, voeding of voedingsindustrie” y “Assistent metaal-, 
elektro- en installatietechniek”. Pa nivel 2 a haci peticion pa 
habri e estudio di “Monteur Koude- en Klimaatsystemen”, 
“Monteur Elektrotechnische Installaties” y Medewerker ICT 


Support. Minister Endy Croes a indica cu e tabata un bon 
reunion, unda a splica e vision di OAA ampliamente pa por 
sigui traha riba e desaroyo di OAA den su totalidad. Banda di 
esaki, a trata brevemente tocante e situacion di Scol Practico 
pa Ofishi (SPO). 


Sr. Martinus ta representa Ministerio di Enseñansa den un 
comision cu ta atentiendo cu asuntonan di SPO. Ta deliberando 
si ta bay haci e estudio di SPO cinco (5) aña, en bes di tres (3) 
aña. Asina e alumnonan por termina cu un edad un poco mas 
grandi, pa drenta sector laboral di biaha of por sigui studia si 
ta desea. E comision aki ta produciendo un conseho final y 
unabes cu e mandatario di Enseñansa ricibi esaki, por tuma un 
decision final. Finalmente, Minister Endy Croes ta gradici Sr. 
Carlos Martinus pa e tremendo trabou cu e ta eherciendo y ta 
dese'e tur clase di exito. 


| | 

MINISTER ENDY CROES TA FELICITA COLEGIO 
SAN HOSE CAMPEON Y COLEGIO FELIPE B. 
TROMP SUBCAMPEON DI TREFBAL DI WEGANAN 
INTERINSULAR manis 

Durante fin di siman a tuma luga e competencia escolar entre 
e scolnan di Aruba, Boneiro y Curagao. Diasabra ultimo, den 
un sala yen na Compleho Deportivo Frans Figaroa na Noord, 
Colegio San Hose y Colegio Felipe B. Tromp a topa otro den 
e gran final di trefbal di Weganan Interinsular 2024. Minister 
Endy Croes a presencia e wega final pa duna sosten y apoyo 
na ambos scol di Aruba. E partido final tabata yena di tension, 
suspenso y emocion. Importante pa remarca cu den e weganan 
eliminatorio na scol, Colegio Felipe B. Tromp a titula campeon 
y Colegio San Hose subcampeon y asina ambos scol a ricibi 
e oportunidad pa representa Aruba den Weganan Interinsular 
2024. 


Sigur e tabata un bunita final, den set 5 a keda 1 hungado cada 
banda riba tereno. Den e ultimo hugada e alumno di Colegio 
San Hose a catch e bala di su contrincante pa asina titula 
campeon y Colegio Felipe B. Tromp subcampeon di trefbal. 
Curaçao a keda na di tres luga y Boneiro na di cuatro luga di 
e campeonato escolar. Na final Minister Endy Croes a haci 


ko 

” 


entrega di e medaya na e ganadonan di Weganan Interinsular 
2024. Pa conclui, Minister Endy Croes ta felicita tur scol 
y specialmente e alumnonan cu a briya den e competencia 
escolar. Cu deseo, disciplina, dedicacion y determinacion boso 
a logra. Masha pabien! MN 

MINISTER ENDY CROES A ATENDE INSTALACION 
OFICIAL DI CONSEHO DI STUDIANTE NA 
COLEGIO EPI 


Diabierna ultimo, Minister di Enseñansa y Deporte Endy Croes 
a bishita Open Leercentrum (OLC) na Colegio EPI, unda tabatin 
instalacion oficial di Conseho di Studiante di dos unidad, esta 
Salubridad y Servicio (S&S) y Ciencia & Tecnologia (C&T). 
Tambe presente na ocasion aki tabata directora general Sra. 
Ankie Danker, manager di S&S Sr. Randy Tromp, manager 
C&T Sr. Reginald Havertong y manager di studentenzaken. 
E anochi aki a conta cu dos orador motivacional cual ta ex- 
studiante di Colegio EPI, esta Sr. Cedric Trimon, docente di 
Colegio EPI y en bibo for di Hulanda Sra. Marléne Laclé, kende 
actualmente ta docente di ROC Amsterdam, Hulanda. 


Minister Endy Croes a hiba palabra y a entrega un 
reconocemento den nomber di Gobierno di Aruba. Conseho 
di Studiante di C&T ta consisti di: presidente Iwan Ras, vice- 
presidente y/of secretario Andres Carmona, “penningmeester” 
Jofiel Hernandez, “public relations medewerker” Jimmy 
Constant y ta conta cu un total di 23 miembro. Conseho di 
Studiante di S&S ta consisti di: presidente y “public relations 
medewerker” Diandra Semeleer, vice presidente y/of secretaria 
Julissa Arends, “penningmeester” Zoé Cheuz y ta conta cu 
un total di 15 miembro. Conseho di Studiante ta e bos di e 
studiantenan. Nan ta evalua e reglanan di examen, studiante y 
scol, pa asina tuma accion necesario pa yega na solucionnan 
concreto. 


Conseho di Studiante ta organisa entre otro, salidanan social, 
actividadnan pa scol y actividadnan pa recauda fondo. Tambe, 
nan ta traha riba curso- y tayernan cu e studiantenan of nan 
mes por sigui. Importante di esaki ta cu e hobennan ta siña di e 
trayecto aki. E habilidad di lidera un grupo y maneho di tempo 
ta conduci cu nan ta crece personal- y profesionalmente. 
Finalmente, e mandatario di Enseñansa a haci e acto di pone 
e pin di Aruba y entrega di e badge oficial na Conseho di 
Studiante di tur unidad. Minister Endy Croes ta gradici Sra. 
Anna Laclé-Geerman, kende a organisa e magnifico evento 
aki y ta desea e Conseho di Studiante di Salubridad y Servicio 
y Ciencia 8 Tecnologia hopi exito. MN 

SUMMIT develop your property 


Showcase your property at the 
Aruba Investment Summit! 

Diabierna ultimo, Minister di Integracion Glenbert 
Croes a atende un forum organisa pa e Organisacion 
Internacional di Imigrantenan riba un estudio cu nan 
a haci relaciona cu e Venezolanonan cu ta biba na 
Aruba. E estudio aki tabata basa riba e edad di e 
migrantenan, unda nan ta trahando y con nan ta 
aportando na e progreso y economia di pais Aruba. 


Minister Croes a indica cu actualmente tin hopi 
oportunidad di trabou den e sector priva, debi na 
e desaroyo turistico cu tin. E trabounan aki, lo 
mester wordo duna primeramente na yiunan di 
tera, despues na e cuidadanonan stranhero cu ta 
biba na Aruba y cu a pasa e screening na DPL y 
DIMAS. Pa cu esaki, Gobierno ta consiente cu e 
proceso mester cana mas liher, y pesey a introduci 
aña pasa, e maneho nobo pa yuda facilita esaki. E 
maneho aki, no ta pa habri porta pa tur stranhero 
cu kier bin traha na Aruba. E ta pa e peticionnan cu 
wordo haci, por cana su proceso mas lihe pa por 
haya un contesta mas lihe tambe. 


E mandatario di Energia,, Labor & Integracion a 
expresa cu no ta tur ora ta popular pa carga e titulo 
di minister di integracion. Esaki pa motibo cu nos 
ta bibando den un mundo na unda tin opinionnan 
hopi polarisa y tin hopi resentimento. E mandatario 
a splica cu ora nos como Arubiano biaha bay 
vakantie na un otro pais, e ta nos deseo pa wordo 
trata di e mihor manera, y e trato aki, nos como 
Arubiano tambe mester duna nos bishitantenan. 


Aruba ta conoci pa ta un isla cu hendenan amabel e pais dilanti. Pa Aruba, e lo ta di gran beneficio pa tin mas 
y cordial, y asina nos mester keda trata tur hende, sea local of hende cu ta aporta na e caha di SVB, AZV, Impuesto y na e 
internacional, nan mester wordo trata di e mihor manera. economia en general di e pais. Esaki ta e sentimento cu ta 


compaña e maneho di Gabinete Wever-Croes II, y e maneho 
"Como Arubiano, nos lo acepta tur esnan cu ta bin Aruba di di mi ministerio como Minister di Integracion" Minister Croes a 
bon boluntad, y cu tin e deseo sincero pa traha y yuda hiba expresa. MN 

RELATO ANUAL DI ARUBAHUIS ENTREGA 
NA PROME MINISTER 


Durante di su bishita na Arubahuis Prome Minister mr. Evelyn 
Wever-Croes a ricibi for di man di Minister Plenipotenciario 
mr. Ady Thijsen e prome ehemplar di e Relato Anual 2023 
di Arubahuis, titula “De veelzijdige missie van Aruba in 
het Koninkrijk en de Europese Unie”. Esaki a sosode den 
presencia di director di Arubahuis mr. Joselin Croes y personal 
di Arubahuis. 


Prome cu Minister Thijsen a presenta e relato annual ela 
hiba palabra bisando cu esaki ta un momento sumamente 
importante pa Arubahuis. Segun e mandatario e relato anual 
ta mustra bo vision y maneho y con esaki a keda ehecuta. ‘E 
relato anual ta ilustra e trabao di henter Arubahuis y cada un 
di su departamentonan. Esaki ta un comienso y ta bai keda pa 
semper pa tur esunnan despues dimi. Un baiha mas mi kier 
bisa di ta hopi orguyoso cu e relato anual. E ta uno bunita y 
nos por mustra cu nos ta un Gabinete responsabel; nos ta un 
Gabinete cu ta traha duro y nos ta un Gabinete cu ta stima nos 
pais, pero na mes un momento ta contribui na e comunidad 
Hulandes y Reino Hulandes,’ asina Minister Thijsen a bisa y pa 
despues a bai over na entrega e prome ehemplar di e Relato 
Anual 2023 di Arubahuis na Prome Minister Wever-Croes. 


Despues di a ricibi e Relato Anual, Prome Minister Wever- 
Croes a gradici Minister Thijsen y e personal di Arubahuis pa e 
trabao haci. “Claro cu e ta un momento di hopi orguyo y mi ta 
contento di tende cu e ta un trabao cu a wordo haci door di tur 
e personal. Tur por weita kico ta e resultado di bo trabao. Ora 

nos mira bek den un relato anual kico tur nos a haci, e ta algo 
sumamente bunita. Un aspecto bunita di e Relato Anual ta cu 
e ilustra cu hopi potret y esey lo ta hopi importante, pasobra 
esaki ta bira bo “visitekaartje”. Cu esaki den man tur hende 
por mira kico Gabinete di Aruba ta para pe; tur kico Gabinete 
di Aruba ta haci. Arubahuis ta un instituto hopi importante pa 
nos, pa diferente motibo. Pa nos como gobierno, pasobra e 
ta nos brug cu “politiek Den Haag”; pa nos hendenan cu ta 
bin Hulanda pa ayudo y purba na busca oportunidadnan cu 
tin y pa nos hobennan cu ta bin studia. Pero principalmente 
pa proyecta e imagen di Aruba ey fo,’ tabata palabranan di 
Prome Minister di Aruba mr. Evelyn Wever-Croes na sigur un 
momento historico pa Arubahuis cu entrega di e prome Relato 
Anual. MN 


2024 


AÑA DI STABILIDAD Y PROSPERIDAD 


Gabinete Wever-Croes 


Arte di Muraya ta un expresion di creatividad sin limite cu 
ta transforma murayanan di San Nicolas den un galeria 
bibo cu ta conta historia, transmit emocion y tambe ta 
stimula e orguyo di un comunidad. 


